Útvar hlavného kontrolóra 
Mesta Košice

Správa
o výsledku kontroly

V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice v čase od  17. 3. 2010 do 31. 3. 2010 kontrolu nakladania s majetkom a vybraných položiek príjmov a výdavkov na Základnej škole Belehradská 21, Košice za obdobie roka 2009.

Kontrolou bolo zistené:

I. Hospodárenie s majetkom

	Z predloženej dokumentácie z inventarizácie majetku bolo zistené, že inventúry boli uskutočnené v dňoch 23. 12. 2009 – 31. 12. 2009.
	Podľa jednotlivých prehľadov o výsledku inventarizácie spracovaných inventarizačnou komisiou, Základná škola na Belehradskej 21, Košice (ďalej len ZŠ) vedie v evidencii nasledujúci majetok:

-	hmotný dlhodobý majetok v celkovej obstarávacej hodnote          2 167 563,06 €
-	nehmotný dlhodobý majetok v celkovej cene 			    1 670,08 €
-	drobný hmotný majetok v celkovej hodnote 				190 925,07 €
-	majetok vedený v operatívno technickej evidencii (OTE)
 v celkovej hodnote 							  70 663,68 €

	Celková hodnota užívaného majetku k 31. 12. 2009 je v obstarávacej cene 2 430 821,89 €.
	Kontrolou bolo zistené, že vyššie uvedený majetok ZŠ užíva a spravuje bez uzatvorenej zmluvy o správe zvereného majetku so svojim zriaďovateľom, t.j. Mestom Košice.

II. Príjmy a výdavky

	Plnenie príjmov a výdavkov v porovnaní k poslednej úprave rozpočtu udáva nasledujúca tabuľka (v €):

Položka	Príjmy	Rozpočet	Skutočnosť	%	
220	Administratívne popl. a iné poplatky a platby	25 897,00	25 896,86	100,00	
290	Iné nedaňové príjmy	4 728,00	4 727,88	100,00	
310	Tuzemské bežné granty a transfery	5 448,00	5 447,63	100,00	
 	Spolu	36 073,00	36 072,37	100,00	
					
Položka	Výdavky	Rozpočet	Skutočnosť	%	
610	Mzdy, platy a ostatné osobné vyrovnania	551 102,00	551 101,16	100,00	
620	Poistné a príspevok do poisťovní	202 340,00	202 338,69	100,00	
630	Tovary a služby	217 287,00	217 187,76	99,95	
640	Bežné transfery 	2 483,00	2 482,54	99,98	
600	Bežné výdavky spolu	973 212,00	973 110,00	99,99	
700	Kapitálové výdavky	 	 	 	
 	Výdavky celkom	973 212,00	973 110,15	 	

	Z uvedenej tabuľky vyplýva, že stanovené príjmy boli splnené a výdavky neboli prekročené.

1. Príjmy

	V príjmovej časti rozpočtu najväčšiu časť položky 220 predstavujú príjmy za školské kluby detí (ŠKD) v celkovej sume 16 572,88 € (položka 223 002) a príjmy za stravné v celkovej sume 8 588,18 € (položka 223 003), ostatné v sume 735,80 € (položka 223 001).
	Iné nedaňové príjmy pozostávajú z príjmov za náhrady z poistného plnenia v sume 1 274,19 € a z dobropisov v celkovej sume 3 453,69 €, v tom:

-	preplatok za elektrinu 		2 053,06 €
-	preplatok za teplo 		1 400,63 €

Z poskytnutých grantov najväčšiu časť predstavuje príjem od Teplárne Košice, a.s. vo výške 3 000,00 €.

2. Výdavky

Výdavky zo sociálneho fondu (SF)

	Kontrolou účtovnej dokumentácie čerpania finančných prostriedkov zo SF boli zistené nasledujúce nedostatky:

-	faktúra dodávateľa č. FA0900196 zo dňa 26. 3. 2009 na sumu 837 € s DPH za konzumné 62 osôb pri príležitosti Dňa učiteľov. K účtovnému dokladu nie je priložený menný zoznam zúčastnených osôb – prezenčná listina.

-	podľa bankového výpisu č. 6 zo dňa 15. 5. 2009 bol z účtu sociálneho fondu     (č. ú. 0504402003) dňa 11. 5. 2009 prevedený presun finančných prostriedkov v sume 33 € na výdavkový účet školy (č. ú. 05044055001), z ktorého následne bola uvedená suma dňa 11. 5. 2009 zaslaná na účet Rady ZO OZ pracovníkov školstva a vedy. Platba vo výške 33 € predstavovala úhradu nákladov za školenie predsedov ZO OZ PŠaV pri školách a školských zariadeniach s právnou subjektivitou, ktoré sa uskutočnilo v dňoch 12. – 13. 5. 2009 v RZ OZ PŠaV Čingov.
V dokumentácii sa nachádza žiadosť predsedníčky ZO OZ PŠaV pri základnej škole adresovanej Sociálnej rade SF pri ZŠ Belehradská 21 o preplatenie nákladov školenia v zmysle zásad SF. Vyjadrenie Sociálnej rady SF pri ZŠ však predložené nebolo.

V zmysle Zásad pre tvorbu a použitie sociálneho fondu čl. 3, bod 3.8 (príloha č. 6 KZ) pre rok 2009 zo SF bolo možné poskytovať príspevok na:

- metodické stretnutia zamestnancov školy
- vzdelávacie aktivity zamestnancov školy
- športové podujatia pre zamestnancov školy

Čerpanie finančných prostriedkov zo SF na školenie predsedníčky ZO OZ PŠaV pri ZŠ pre odborárskych funkcionárov nebolo v súlade so Zásadami pre tvorbu a použitie SF ani v súlade s § 7 – Použitie fondu, zákona č. 152/1994 Z.z. o sociálnom fonde.

Bežné výdavky na tovary a služby

Kontrolou účtovných dokladov  boli zistené nasledujúce nedostatky:

-	faktúry od dodávateľa KL elektro, Košice za elektroinštalačné práce:

o	faktúra č. FV0900021 zo dňa 18. 12. 2009 (int. č. 247) na sumu 750 € s DPH. Faktúra uhradená z výdavkového účtu dňa 21. 12. 2009
o	faktúra č. FV0900022 zo dňa 29. 12. 2009 (bez int. čísla, v knihe došlých faktúr nezapísaná) na sumu 300 € s DPH. K faktúre nie je priložený likvidačný list faktúry. Faktúra uhradená cez pokladňu dňa 29. 12. 2009 (VPD č. 224/09).

Z fakturácií od uvedeného dodávateľa nie je zrejmé množstvo a ceny dodaného materiálu ani rozsah prevedených prác, v dôsledku čoho sa výška fakturácie nedá odkontrolovať.

-	faktúra dodávateľa č. 06030 zo dňa 10. 3. 2009 na sumu 2 065 € s DPH (int. č. 87/09) za prevedené vzduchotechnické práce podľa dodaného súpisu vykonaných prác. Dodávateľ prác TECHMONT, Košice. 

Fakturácia nie je doložená rozsahom – súpisom vykonaných prác. Výšku fakturácie tak ako v predchádzajúcom prípade nie je možné odkontrolovať.

-	podľa bankového výpisu č. 24 zo dňa 31. 12. 2009 bola dňa 18. 12. 2009 prevedená úhrada finančných prostriedkov v sume 54 € za kurz prvej pomoci pre dve pracovníčky, ktorý podľa záznamu na likvidačnom liste organizoval Slovenský červený kríž. V účtovnej evidencii sa nachádza poštový peňažný poukaz SČK na sumu 54 €.

Z dokladu nie je zrejmé kedy a kde sa kurz konal, ani čo všetko uvedený poplatok zahŕňal.

III. Pokladnica

	ZŠ má pre svoje činnosti zriadené dve pokladnice. Jedna slúži pre potreby školy a druhá pre potreby školskej jedálne. Funkciu pokladníčky v základnej škole vykonáva hospodárka základnej školy a funkciu pokladníčky v školskej jedálni vykonáva vedúca školskej jedálne. 
	Pokladničné knihy sa vedú písomnou prepisovou formou. 

	Kontrolou pokladničných kníh bolo zistené, že v pokladničnej knihe základnej školy boli niektoré zápisy prepisované bez uvedenia opravného zápisu, dátumu a osoby, ktorá opravu vykonala ako napríklad:

- zápis zo dňa 17. 11. 2009 na  sumu 465,29 €,
- zápis zo dňa 10. 12. 2009 na sumu 25,66 € a na sumu 384,94 €.

	Podľa § 34 ods. 2 zákona o č. 431/2002 Z. z. o účtovníctve, oprava sa musí vykonať tak, aby bolo možné určiť zodpovednú osobu, ktorá vykonala príslušnú opravu, deň jej vykonania a obsah opravovaného účtovného záznamu pred opravou aj po oprave. Oprava v účtovnom zázname nesmie viesť k neúplnosti, nepreukázateľnosti, nesprávnosti, nezrozumiteľnosti alebo neprehľadnosti účtovníctva.
	Základná škola vykonala inventarizáciu pokladní v súlade so zákonom o účtovníctve štyri krát v roku, pričom neboli zistené rozdiely medzi fyzickými a účtovnými stavmi finančných prostriedkov.

Kontrolou pokladničných dokladov v pokladnici školy boli zistené nasledujúce nedostatky:

Pokladničné doklady

Výdavkové pokladničné doklady (VPD) neboli podpísané zodpovedným pracovníkom, ktorý príslušný VPD vyhotovil - t.j. pokladníčkou školy, ako napríklad:

- VPD č. 84/09 zo dňa 24. 6. 2009 na sumu 14,16 €, účel - poštovné a lístky MHD,
- VPD č. 93/09 zo dňa 7. 7. 2009 na sumu 84,64 € na nákup ventilu,
- VPD č. 138/09 zo dňa 14. 9. 2009 na sumu 22,68 € za vrátené stravné lístky,
- VPD č. 146/09 zo dňa 23. 9. 2009 na sumu 21,88 € na nákup školských potrieb,
- VPD č. 201/09 zo dňa 23.11. 2009	na sumu 593,36 € na nákup zváračského materiálu.
	
Cestovné náhrady 

Ďalej bolo kontrolou zistené, že:

- Výdavkovým pokladničným dokladom č. 48/09 zo dňa 2. 4. 2009 bol zúčtovaný výdaj v sume 31,90 € za vyúčtovanie pracovnej cesty. Pri doklade je doložený cestovný príkaz (CP), pozvánka, doklad o zaplatení ubytovania a podklady k vyúčtovaniu pracovnej cesty zo školenia riaditeľov (stravné a ubytovanie), ktoré spracoval klub riaditeľov pri metodickom oddelení OŠ MMK. 
	Cestovný príkaz nie je podpísaný zodpovednou osobou, ktorá schvaľuje vyúčtovanie cestovného príkazu, ani zodpovednou osobou ktorá prekontroluje správnosť vyúčtovania. Cestovný príkaz v časti vyúčtovanie pracovnej cesty je podpísaný účtovateľom - t.j. pracovníkom ktorý pracovnú cestu vykonal, ale nie je vyplnený podľa predtlače, neobsahuje ani výšku náhrad pri pracovnej ceste. 
	Výška vyplatených finančných prostriedkov za náhrady z pracovnej cesty bola v súlade s výškou stravného v zmysle zákona č. 283/2002 Z. z. o cestovných náhradách.
	Pri CP nie je doložená správa zo služobnej cesty, čo nie je v súlade s internou smernicou o cestovných náhradách zo dňa 1. 9. 2006, podľa ktorej v článku 2 bod 12 správu o vykonaní pracovnej cesty predkladá zamestnanec nadriadenému zamestnancovi, ktorý pracovnú cestu nariadil.

- Výdavkovým pokladničným dokladom č. 84/09 zo dňa 24. 6. 2009 bol zúčtovaný výdaj v sume 14,16 €. Účel vyplatenia finančných prostriedkov nie je uvedený. Pri doklade je doložený doklad o poplatku poštovného v sume 1,66 €, doklad o zaplatení poplatku za účasť na súťaži krajského kola Hviezdoslavov Kubín v sume 2 € a cestovného s doloženými lístkami MHD v celkovej sume 10,50 € z ktorého vyplýva účasť učiteľa na plaveckom výcviku.
	Vyúčtovanie miestneho cestovného nie je v súlade s internou smernicou o cestovných náhradách. Podľa článku 4 bod 2 vyúčtovanie miestneho cestovného sa vykonáva na osobitnom tlačive spolu s cestovnými lístkami.  

	Súčasťou správy o výsledku kontroly je písomné stanovisko riaditeľa ZŠ a opatrenia na odstránenie zistených nedostatkov uvedených v protokole o výsledku kontroly.

Košice, 22. 4. 2010

							Ing. Hana Jakubíková
     Hlavný kontrolór mesta Košice